text: La Comunitat Terapèutica "Riera Major" de FSC visibilitza els micromasclismes en el Dia Internacional de l'Eliminació de la Violència vers les Dones - Fundación Salud y Comunidad
  La Comunitat Terapèutica "Riera Major" de FSC visibilitza els micromasclismes en el Dia Internacional de l'Eliminació de la Violència vers les Dones
  Des d'aquest servei d'atenció professional de la Fundació Salut i Comunitat (FSC), l'objectiu és la deshabituació, tractament i reinserció de persones amb dependència de l'alcohol, cocaïna i/o que presenten altres patrons de consum, ens vam voler sumar a la celebració del dia Internacional de l'Eliminació de la Violència vers les Dones, celebrat el passat 25 de novembre.
  Amb motiu d'aquesta celebració, es van realitzar diverses activitats, amb la finalitat de seguir conscienciant sobre aquesta problemàtica social i alhora, per donar a conèixer aquelles conductes i actituds més invisibilitzades que fomenten la producció de la violència masclista.
  D'una banda, les nostres usuàries van treballar en el grup de gènere l'iceberg de la violència contra la dona. De manera que, a través de les seves pròpies experiències, van poder anar donant visibilitat a aquelles formes més subtils que són les que sovint passen més desapercebudes i que no s'acostumen a concebre com a violència de gènere, els anomenats micromasclismes que perpetuen les desigualtats de gènere .
  D'altra banda, en el grup de gènere d'homes es van treballar els micromasclismes amb la finalitat que prenguessin consciència sobre aquelles conductes i actituds molt normalitzades en la nostra quotidianitat i que serveixen per reproduir i mantenir l'estatus quo de la dominació masculina. Cal destacar que la majoria dels homes va poder reconèixer que alguna vegada, amb més o menys freqüència, havia realitzat aquests comportaments violents. No obstant això, també es va evidenciar la dificultat d'alguns homes d'identificar i responsabilitzar-se de conductes masclistes, minimitzant o justificant i no reconeixent uns privilegis que permeten la perpetuació de la violència masclista; fet que evidencia la necessitat de continuar treballant en aquest àmbit.
  Amb la intenció de donar continuïtat a aquesta tasca iniciada en els grups de gènere, vam visionar un documental sobre el procés de construcció d'una relació violenta. En el debat posterior, les dones que estan fent el seu procés de recuperació en aquesta comunitat terapèutica de FSC, van poder explicar les seves pròpies experiències i van exposar el que havia significat per a elles haver viscut aquestes relacions de violència. Totes aquestes històries de vida van ser acollides amb "sororitat" per part de les seves companyes i amb empatia i respecte per part dels seus companys. Alhora que van permetre que alguns d'aquests homes prenguessin consciència i reconeguessin la violència que havien exercit sobre les seves parelles.
  A més, amb la finalitat de dur aquests coneixements a una part més vivencial, a través de la dinàmica de teatre social, es van poder treballar els mandats de gènere i les conductes masclistes que van associades a aquesta forma de ser i fer que se'ns atribueix a les dones i homes.
  En definitiva, vam realitzar diverses activitats que ens han permès posar l'accent sobre aquestes formes subtils que sostenen i reprodueixen les violències contra les dones i que reforcen el treball que realitzem al llarg de l'any a la nostra comunitat.